钦定古今图书集成/明伦汇编/官常典/第629卷 > 桑瑾
## 钦定古今图书集成/明伦汇编/官常典/第629卷 > 桑瑾

按《苏州府志》：“瑾字廷璋，常熟人。景泰丙子，领乡荐，与
兄琼、弟瑜在国学有名，瑾选处州府通判。丽水、松阳
二邑间，故有通济堰，蓄水灌田，可数万亩。一夕为震
霆所破，瑾修复之，民赖其利。巨寇吴大八、夏文义负
险劫掠，瑾谕散其党，乃选士穷其穴，擒二贼还。处有
矿，内臣销银以贡，多扰民，瑾节其费充贡，民以为德。”
致仕归。瑾以禄不逮养，终身不受䜩贺。琼病至，尝恶
以验。姊少寡，迎归以养。年逾大耄，不废书。所著《读易
备志》《三经集说》《节义林》《前后集》《萝窗杂记》《韵府摘玉》
等书，门人私谥“渊静先生。”子翘，泉州府通判，工文辞，
有《寒青集》。